ونزوئلا دولت باشقانینی نیکولاس مادورونون مشروعیتینی قبول ائتمه‌ین آمریکا رهبرلیگی، بو آنا قدرکی ان اؤنملی ایقتیصادی آددیمینی آتاراق ونزوئلا دولت نفت شیرکتی PDVSA-یا (Petroleos de Venezuela) تحریم قراری آلیب.
آغ ائوده کئچیریلن مطبوعات کونفرانسیندا آغ ائو میللی امنیت مصلحتچی‌سی جون بولتون ایله آمریکا خزینه ناظیری استیوئن منوشین، سؤزقونوسو تحریم قرارینی آچیقلاییب.
بولتون، مادورونون اؤزلری یانیندا آرتیق مشروعیتیی‌نین قالمادیغینی و "موقتی دولت باشقانی" اولا‌راق خوان گوایدویو تانیدیق‌لارینی دئییب.
ونزوئلایا قارشی نیظامی واریانت‌لاری ایستیفاده ائدیب ایستیفاده ائتمدیک‌لری ایستیقامتینده بیر سوالا بولتون، "ونزوئلا مسئله‌سینده بوتون واریانت‌لار ماسادا." جوابینی وئردی.
همچینین بو آنا قدر 20دن آرتیق اؤلکه‌نین گوایدویو "ونزوئلانین قانونی لیدری" کیمی تانیدیغینی ایفاده ائدن بولتون، دیگر اؤلکه‌لره ده بو یولو سئچمک چاغیریشی ائتدی.
منوشین ده مادورونون ایداره ائتمه مشروعیتینی تانیمادیق‌لارینی بیل‌دیره‌رک، بو چرچیوه‌ده پدوسانی تحریم لیسته‌سینه آلدیق‌لارینی بیلدیریب.
بونا گؤره سؤز قونوسو شیرکت و اونونا علاقه‌لی بوتون وارلیق‌لار تحریم لیسته‌سینه آلیندی.
اؤلکه‌نین ان اؤنملی گلیر منبعی کیمی معلوم اولان شیرکته گتیریلن تحریم‌لرین مادورو رهبرلیگی اوزرین‌دکی تضییقی داها دا آرتیراجاغی آچیقلامالاری کئچیریلیب.
